सर्दियों की रात ग्यारह बजे दूरदर्शन पर प्रोग्राम देखते हुए, उन्हें कुत्ते की अजीब सी आवाज़ सुनाई दी . पहले तो उन्होंने ध्यान नहीं दिया . लेकिन वह आवाज़ निरन्तर आ रही थी . उन्होंने अनुभव किया कि वह आवाज दर्द भरी है; तो उनसे रहा न गया . बाहर जाकर देखा, तो कोई नहीं दिख रहा था , लेकिन आवाज़ तो आ रही थी . उन्होंने आवाज़ की दिशा में ही चलना शुरू किया . बड़े नाले के भीतर से आवाज़ आ रही थी . पर वहां कुछ भी दिखाई नहीं दे रहा था . टार्च से रोशनी अन्दर डालकर जब उन्होंने अन्दर झाँका, तो एक जूट की बोरी पडी थी; जिसमें से ये आवाजें आ रही थी . बड़ी ही कठिनाई से, उन्होंने बंद बोरी को बाहर निकाला . उसी में से आवाजें आ रही थी . उन्होंने बोरी का मुंह खोला . एक नन्हा सा पिल्ला अन्दर दुबका हुआ, कराह रहा था . राजीव सर ने बोरी को उलट दिया तो वह बाहर निकला . किसी ने निर्दयतापूर्वक, उस मासूम को बोरी में बांधकर, नाले में फेंक दिया था . स्वतंत्र होकर पिल्ले की जान में जान आई और उसका कराहना बंद हुआ . राजीव सर भी निश्चिन्त होकर घर वापिस आ गए .